Hrvatski jezik (11. svibnja 2020.)

**Životopis (pisanje životopisa)**

ROK ZA IZVRŠAVANJE ZADATKA: srijeda (13. 5.), do 12 sati

Zadatak i upute za rad:

* Dragi učenici, na današnjem i sutrašnjem satu upoznat ćete se s jednim dokumentom koji će vam u budućnosti, kada završite svoje školovanje, biti jako važan kada se budete prijavljivali za posao koji želite raditi. Iz tog je razloga važno da se već sad polako počnete upoznavati s načinom na koji se životopis piše, kao i s dobrim savjetima kako to učiniti što uspješnije – kako biste dobro predstavili sebe i svoje vještine, a pritom znali i napisati dobru molbu za posao koja se šalje uz životopis pri svakoj prijavi za neko radno mjesto.
* Za početak, pronaći ćete lekciju *Životopis* u svom udžbeniku. Pozorno pročitajte cijeli lekciju:

U njoj ćete vidjeti upute i primjer kako se životopis piše (vidjet ćete da se on piše posebnim stilom, i to administrativno-poslovnim), pročitati njegovu definiciju, pravila za pisanje životopisa, kao i vidjeti razliku između životopisa i klasične autobiografije.

Kada pozorno pročitate lekciju, u svoju ćete bilježnicu napisati današnji naslov, a zatim zapisati i **što je životopis** te koja su **pravila za pisanje životopisa**.

* Sada kada ste se u teoriji upoznali s pravilima o pisanju životopisa, vrijeme je da malo iskoristite mogućnosti i informacije koje nam pruža Internet te pogledate i konkretne primjere i savjete za pisanje životopisa i molbe.

(Molba je danas neizostavni dio prijave za neki posao, šaljemo/predajemo je željenom poslodavcu zajedno sa životopisom, a ona se piše u obliku teksta u kojem ukratko predstavljamo sebe, svoja znanja i vještine te navodimo razloge zašto želimo raditi upravo taj posao.)

* **Poveznice na kojima možete proučiti primjere i savjete za pisanje životopisa i molbe:**
1. Primjeri modernih životopisa (EUROPASS CV), čiji je način pisanja danas uobičajen i preporučljiv u Europi:

<https://europass.cedefop.europa.eu/sites/default/files/europass-cv-hr_1.pdf>

<https://europass.cedefop.europa.eu/sites/default/files/cv-example-2-hr_hr.pdf>

1. Savjeti kako napisati dobru zamolbu za posao i životopis na stranici Hrvatskoga zavoda za zapošljavanje:

<https://www.hzz.hr/usluge-poslodavci-posloprimci/zamolba-i-zivotopis/>

1. Savjeti o čemu morate voditi računa pri pisanju životopisa na stranici Moj posao:

<https://www.moj-posao.net/Savjet/29415/Primjer-i-natuknice-za-pisanje-zivotopisa/51/>

1. Kada ste to sve proučili, možete se okušati i sami u pisanju svojega europass životopisa na ovoj poveznici: <https://europass.cedefop.europa.eu/editors/hr/cv/compose>. Tijekom ispunjavanja imate različite mogućnosti – s desne strane u izborniku možete dodati svoju fotografiju, a možete i dodavati polja po želji (ostale vještine, vozačka dozvola i dr.). Na kraju možete pregledati njegov izgled kada ga napišete, a možete dokument i „izvesti“, tj. spremiti ga na svoje računalo.
* Kao što vidite, ovo vaše proučavanje životopisa zadatak je za danas i sutra, stoga u utorak (12. 5.) nećete dobivati novi zadatak. Privatnom mi porukom svakako pošaljite fotografiju onoga što ste zapisali u svoju bilježnicu, a vezano uz ove poveznice koje sam vam postavila ne morate mi ništa slati. To su samo dodatne mogućnosti koje vam mogu pomoći u što boljem razumijevanju pisanja životopisa i molbe, ali vam svakako preporučujem da barem pročitate te primjere i savjete koji vam se nude – jednom će vam to sve sigurno trebati pa je dobro da već sada vidite kako izgleda svijet odraslih koji vas čeka. ☺